Cabugao, Ilocos Sur (Disiembre 13, 2011)- Ti “Surfing” ket mayarig iti panangpaamo iti dalluyon! kuna ti maysa a Mannaniw. Naidumduma, pabulonam a luganan ken idusen ti dadakkel a palong, kuna ti maysa nga Ilokano a Surfer.
Naaramid daytoy a naisalumina nga sports babaen iti panangilungalong ti Philippine Surfer Federation manipud Disiembre 8-11, 2011 ket napilida iti kabaybayan ti Barangay Sabang, Cabugao, Ilocos Sur a pakaangayanna.
Iti umuna nga aldaw, Disiembre 8, 2011, mismo a ni Vice Governor DV Savellano, tubo ti Cabugao, Ilocos Sur, ti nanglukat daytoy nga uppat nga aldaw a dinnayo dagiti Surfers a naggapu iti nadumaduma a paset ti Pilipinas.
Imbatad ti Bise Gobernador a nasamay a wagas a pangipromot ti turismo ken panangallukoy kadagiti umay agpuonan daytoy a kita ti pagduyosan. Maipagpannakkelna ta naparaburan ti naidumduma a kalalanga ti kaaduan a disso ti ilida kas iti Barangay Sabang a mabalin a pangisayangkatan kadaytoy natan-ok nga ay-ayam. Impadanonna met ti pumada a panggep/panirigan ni Governor Luis “Chavit” Singson a pannakaitag-ay ti imahen ti Cabugao iti tay-ak ti Surfing nga sports.
Imparang dagiti Luis Chavit Singson Dancers ti ul-ulsanda nga abilidadda iti panagsala sa naaramid ti pannakaipatayab dagiti agraraay a lobo iti tangatang a kas simbolo ti panagrugi ti aktibidad ken natayok a pakagtengan daytoy a dinnayo.
Umabot ti 81 ti bilang ti nagpalista a Surfers iti damo nga aldaw.Inlawlawag ni Ms. Diana Sinotranoth, Provincial Tourism Officer, Ilocos Sur ti panggep ken annuroten ti salip. Naan-anay met ti pannakitinnarabay dagiti kameng ti Konseho ti Barangay Sabang nga idauluan ni Brgy. Captain Edgardo Savellano Cobangbang, Sr. kasta met ti puersa ti Barangay Tanod/BPATS a kinatulongan ti kapolisan ti pannakaaywan ti linak ken talna dagiti nagbuya kasta met dagiti taga-LGU Cabugao nga indauluan ni Mr. Roy Dario Siruno, Municipal Tourism Officer.
Naaramid met dagiti aktibidades ti Surfers ti rabii iti Multipurpose Hall ti Barangay a nagdagusanda nga awan ti simparatna. Iti maikatlo nga aldaw, nagturong ti “Ilocos Hotline”, programa ti Gobierno Probinsial a mairakurak babaen iti TV ken radio tapno makikammayet kadaytoy a naisangayan a pasamak.
Iti maikapat nga aldaw, naggibus ti salip ti Surfing ket napadayawan dagiti nagballigi iti Barangay Stage a nangimatangan ti Ama ti Ili, Mayor Edgardo “Ediboy” S. Cobangbang, Jr. a binayabay ni Brgy. Captain Edgardo S. Cobangbang, Sr. ken dagiti opisiales ti Philippine Surfing Federation ken Provincial Tourism Office.
Nagyaman ken binigbig ni Mayor Ediboy daytoy a napateg a pasamak ti Barangay Sabang. Anag ti mensahena kadagiti lumugar a kasingin daytoy a pagteng ti mainayon a pannakapasayaat ti ekonomia ti Barangay iti naynay a pannakaangay dagiti dadakkel a pagteng iti aniaman a tay-ak.
Impakaammona ti panggepna a pannakaibilangen dagiti Surfers ti Barangay Sabang iti Philippine Surfing Federation tapno agbalinen a masansan a pakaangayan daytoy nga sports a mangtubay kadagiti agduyos itoy.
Idauluanto ni Ronald “Kido” Cabasug dagiti 17 a Surfers a taga-Sabang a makitugaw ken ni Mayor Ediboy iti opisinana inton Disiembre 14, 2011 tapno mataming ti pakaseknanda. Malagip a ni Kido Cabasug ti immuna a nangibuso/nagay-ayam ti Surfing iti Barangay Sabang babaen ti pannakigayyemna iti maysa a Turista nga Australiano a Surfer. Naisagutan idi agangay iti Surfing Board nga ines-estimarna agingga ita. Isu ti gapu a naipanagan ti Kiddo’s Point ti Barangay Sabang a disso a lumtuadan ken pagallikubengan dagiti kalalainganna ti kadakkel a dalluyon a maitutop iti ay-ayam a Surfing. # (Rinetrato ken insurat ni JOED S. SAJONIA)
Dagiti opisiales ti Philippine Surfing Federation ket dagiti sumaganad:
OFFICIAL RESULTS
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn